
grafisk profil for Universitetet i Tromsø

Innledning 

Universitetsstyret inviteres i denne saken til å ta stilling til forslag om videreutvikling av den grafiske profilen for Universitetet i Tromsø. Det argumenteres i saksfremlegget for at en tydelig grafisk profil er med på å bygge opp om merkevaren Universitetet i Tromsø. En sterk merkevare forbinder man med et merke som har høy gjenkjennelighet og som tydelig gir ulike relevante og attraktive assosiasjoner. 

Universitetet i Tromsøs visuelle profil skal formidle et enhetlig uttrykk for Universitetet. Profilen skal bidra til at Universitetet i Tromsø skal bli bedre kjent, fortere gjenkjent og at flere studenter, forskere og beslutningstakere velger Universitetet i Tromsø. Den grafiske profilen er utviklet som et strategisk verktøy og skal sammen med andre virkemidler bygge opp Universitetet i Tromsø som en sterk, tydelig og attraktiv merkevare.

Bakgrunn

I styresak S 56-03 Kommunikasjonsstrategi for Universitetet i Tromsø 2003 – 2005 vedtatt av Universitetsstyret 17.10.2003 var to av vedtakene slik:

1. Universitetsdirektøren følger opp tiltaksplanen for informasjon, kommunikasjon og samfunnskontakt i samsvar med punktene som er skissert under punkt 5 i notatet.

2. Der annet ikke er vedtatt, følges planen opp innenfor gjeldende budsjettrammer.

Under punkt 5.7. Visuell profil i styresaken sto det følgende tiltak:

Universitetsdirektøren organiserer et internt prosjekt som skal justere og oppdatere profilhandboka for å bedre den helhetlige visuelle profilen ved UiTø

Universitetets profilhåndbok er fra 1993 og den ble revidert i 1998. Både den originale profilhåndboken og revisjonen er det reklamebyrået Reibo & Cetera som har stått for. Dessuten fikk Informasjonsavdelingen i 2000 ved samme byrå utviklet en mal for studiebrosjyrer som hadde til formål å signalisere slektskapet mellom de ulike enheters brosjyrer når de ble presentert sammen, for eksempel på utdannings​messer.

Profilhåndboken er ikke lenger oppdatert og er bl.a. mangelfull i forhold til nye medier og kommunikasjonskanaler. Profilen i håndboken er svært nøktern, for ikke å si kjedelig, uten kobling til bruk av farger eller grafiske elementer. Det visuelle uttrykket er modent for revisjon. I tillegg har det internt i organisasjonen over årene utviklet seg udisiplinert bruk av logoer og generelt manglende hensyn til vår grafiske profil.

Medlemmer av Universitetsstyret samt enheter og enkeltpersoner ved Universitetet har etterlyst ulike aspekter av relevans for den grafiske profilen. Det gjelder logo på samisk, på engelsk og på latin; maler for annonser (stillings-, doktorgradsdisputas- samt etter- og videreutdanningsannonser) slik at man ser at annonsene stammer fra samme institusjon; en ny brevmal som åpner for mer plass til selve brevteksten; forkortelse av Universitetet i Tromsø til UiT slik at man unngår ø-en på ikke-nordiske språk og oppnår samsvar med institusjonens forkortelse i nett- og e-postadresserne.

Hvorfor skal Universitetet i Tromsø ha en grafisk profil?

Universitetet i Tromsø skal fremstå som et klart alternativ som det er verd å satse på i en tid med konkurranse om midler, forskere og studenter. Et helt grunnleggende premiss for dette er at universitetets kjernevirksomhet, forskning, undervisning og formidling, holder høy kvalitet. Samtidig må omverden få kjennskap til Universitetets virksomhet og helst assosiere noe positivt med merkevaren Universitetet i Tromsø. For å bli synlig i et stort marked er det viktig å være tydelig på hva som tilbys og hvordan det tilbys. 

En merkevare er ikke produktet eller tjenesten som tilbys, men de erfaringer, inntrykk, forventninger og opplevelser markedet har til produktet eller tjenesten. En god merkevare er en vare eller tjeneste du kjenner, har tillit til og oppfatter entydig, positivt og forskjellig fra konkurrentene. Mens en ”vare” er summen av et antall produktegenskaper, er en ”merkevare” ladet med emosjonelle verdier, med erfaringer, inntrykk og forventninger. En merkevare er tydelig, fordi den fremstår med samme personlighet og løfter hver gang. Å bygge en merkevare betyr å styrke disse inntrykkene og forventningene. En merkevare må bygges konsekvent og over tid, og det er avgjørende at den visuelle kommunikasjonen er entydig og blir brukt systematisk.

Alle utadrettede tiltak ved Universitetet sender signaler til omverden. For å bygge opp Universitetet som en sterk merkevare og med et positivt omdømme er det viktig at alle bidrar. Universitetet i Tromsø bør derfor kommunisere helhetlig, tydelig og konsistent utad. Universitetets overordnede strategi skal gi føringer for det innholdsmessige i budskapet til omverden, mens den grafiske profilen skal gi føringer for utformingen av budskapet gjennom visuell kommunikasjon. 

Ett virkemiddel for å styrke vår merkevare er en konsekvent brukt grafisk profil som gjør Universitetet lett gjenkjennelig i all ekstern kommunikasjon. Man skal med en gang skjønne når noe kommer fra Universitetet – fra avisannonsen med tilbud om etter- og videreutdanning via bilen fra Teknisk avdeling i trafikkbildet til doktorgradsavhandlingen på bordet hos saksbehandleren i NFR. Den grafiske profilen skal bidra til dette og være ett av flere virkemidler for å bygge merkevaren UiTø.

Når konkurransen om studenter, ansatte og midler strammer til er det viktigere enn noen gang at Universitetet i Tromsø samler kreftene om å kommunisere helhetlig og tydelig. Vi må fremstå som én organisasjon i de budskapene vi sender til omverden. Slik bidrar alle enheter til å bygge opp om merkevaren Universitetet i Tromsø.

Hvordan har arbeidet med grafisk profil foregått?

I styresak S 56-03 Kommunikasjonsstrategi for Universitetet i Tromsø 2003 – 2005 og de følgende budsjetter til Informasjonsavdelingen ble det ikke prioritert å sette av midler til å kjøpe ekstern spesialkompetanse på utvikling av ny grafisk profil for Universitetet. Utviklingen har derfor foregått som et internt prosjekt. På grunn av at vår grafiske designer har måttet jobbe med utvikling av den grafiske profilen ved siden av sine faste daglige oppgaver, har prosessen frem mot forslaget til ny grafisk profil tatt lengre tid enn opprinnelig planlagt.

Underveis i prosessen har det vært kontakt med grafiske designere ved Universitetet i Bergen og forslaget er grundig diskutert med designere i egen institusjon. Kunstnerne som har laget logoen og labyrinten har vært dratt inn i prosessen. I tillegg har Norges blindeforbund blitt forespurt om de foreslåtte fontene er brukbare for svaksynte. Forslaget er også behandlet internt i Informasjons​avdelingen. 

Forslaget til grafisk profil har dessuten vært presentert og diskutert på fakultetsdirektør​møtet 9. mai og det utvidede dekanmøtet 10. mai 2006.

Hva består profilen av?

Universitetsdirektøren ønsker en tydelig profil som samtidig er anvendelig og fleksibel i bruk. Den skal vise slektskap mellom produkter gjennom visuelle virkemidler samtidig som det skal være mange muligheter for kombinasjoner og variasjoner.

Konseptet tar utgangspunkt i logoen (emblem og tekst), typografi, farger og grafiske figurer. Dette er et vanlig konsept for oppbygging av grafisk profil nå om dagen.

I korte trekk består profilen av fire ulike elementer. Bruken av disse gir rom for mange variasjoner og er fleksibel, men samtidig grafisk ”samlende” for Universitetet som helhet. De fire elementene er:

· Logo

· Typografi

· Fargebruk

· Grafisk figur

Logo

Fremfor å designe en ny logo er det valgt å videreutvikle nåværende logo. Dette er dels begrunnet i at universitetslogoen er kjent etter mange års bruk og at det er vanskelig å innarbeide en ny logo og dels fordi det er uvisst hva som skal skje med logoen hvis det blir fusjon med Høgskolen i Tromsø om få år.

Universitetets logo har gjennomgått ganske små forandringer i forslaget til grafisk profil. Den største forandringen er at den foreslås i tre språkversjoner – norsk, engelsk og samisk. I tillegg har teksten rundt blitt tilpasset den nye typografien og er blitt rentegnet. Blåfargen er fjernet fra logoen. Endringene er godkjent av kunstneren, Ulf Dreyer, som opprinnelig i 1983 utviklet logoen basert på det norrøne mytologiske sagnet om Odins ravner som fløy over verden. 

Typografi

Det er valgt to skrifttyper som skal brukes i alle offisielle sammenhenger. 

Det er én antikva-skrift (med seriffer), som skal brukes i brødtekster og andre tilfeller av større mengde tekst. Denne skrifttypen heter Minion Pro. 

Den andre er en grotesk skrift (uten seriffer) som passer bedre ved mindre tekstmengder (overskrifter, titler, skilting osv.). Den heter Myriad Pro.

Det er mange fordeler med disse skrifttypene kontra tidligere skrifter i den grafiske profilen. Begge er såkalte OpenType-skrifter. Det er en teknisk standard som kan installeres på de fleste datamaskiner, uavhengig av plattform, dvs. både på PC og Mac. OpenType-skrifter har i tillegg et mye større utvalg av tegn, og begge skriftene inneholder i tillegg til latinske bokstaver også samiske, kyrilliske og greske bokstaver, samt flere spesialtegn. 

Norges blindeforbund er forelagt skrifttypene og tilbakemeldingen er at disse er noen av de beste de har fått til vurdering. 

Skrifttypene må installeres på alle maskiner ved Universitetet slik at all offentlig informasjon med tekst fra Universitetet i Tromsø inneholder disse.

Farger

En hovedfarge – den turkisblå – og tre bifarger i tillegg til sort skal bidra til å karakterisere Universitetet på en mer enhetlig grafisk måte. Fargene kan brukes heldekkende, men også i raster (prosentvis svakere) slik at bruksområdene utvides.

Vedlagt styresaken fins to fargeplansjer (vedlegg 1 og 2) trykt på trykkeri for å vise mest mulig korrekt gjengivelse av de foreslåtte fargene på matt og blankt papir.

Hvis ønskelig, kan fargepaletten byttes ut etter noen år, og de øvrige elementene i den grafiske profilen som logo, typografi og den grafiske figuren vil videreføre Universitetets profil, men i en ny fargesetting.

Grafisk figur

Guttorm Guttormsgaards labyrint på Universitetsplassen er etter hvert også et symbol som blir sterkt assosiert med Universitetet i Tromsø. 

Labyrinten henspeiler dels på en universell symbolform som har vært brukt langt tilbake i historien i ulike kulturer, dels mer konkret på Universitetets utgave som er inspirert av de samiske kultur​minnene som fins på Nordkalotten. 

Som grafisk element er labyrinten både spennende i formen og meget anvendelig. Det er mest runde former i det grafiske elementet, men det er også mulig å finne mer kantete former ved å bruke utsnitt fra labyrintinngangen.

Labyrinten er blitt stilisert i tett samarbeid med kunstneren Guttorm Guttormsgaard.

Tanken bak profilelementene

Hvorfor er disse elementene valgt? Hva er spesielt med disse i forhold til Universitetet i Tromsø?

Tanken bak er at logoen symboliserer den kunnskapen som samles inn og utvikles ved Universitetet i Tromsø. Labyrinten symboliserer det menneskeskapte (kulturen i nord), og fargene symboliserer det naturskapte (naturen i nord). Sammen med typografien (det skriftlige) uttrykker elementene at Universitetet i Tromsø samler inn, forsker på, underviser i og formidler kunnskap om kultur og natur i Tromsø, Nord-Norge og nordområdene. Dette passer godt som grafisk karakteristikk av verdens nordligste universitet.

Bruk av profilen

De fire elementene som er beskrevet ovenfor er grunnlaget for den grafiske profilen til Universitetet i Tromsø. Profilen må brukes av alle enheter organisert under Universitetet i Tromsø.

Logo

I den grafiske profilen er logoen den sterkeste identitetsbæreren og den må være med på alle publikasjoner og alt materiell. Logoen skal brukes transparent i svart eller hvit. Det er ikke krav til plassering av logoen, men den må alltid brukes på forsiden av publikasjoner.

Ravnene fra logoen må ikke ”manipuleres” slik som det er formulert i den opprinnelige profilhåndbok: ”Vi ønsker Hugin og Munin ”fredet” og uforstyrret i sitt typografiske bur”.

Det er ikke tillatt å bruke andre logoer enn universitetslogoen i materiell som utgår fra enheter som er organisert under Universitetet i Tromsø. Eneste unntak per i dag er NFH, som ifølge en tillatelse av 17.12. 1987 fra universitetsdirektøren kan bruke egen logo. Av hensynet til overordnet profilstrategi foreslår universitetsdirektøren at denne spesialtillatelsen faller bort og at NFHs logo heretter ikke lenger kan brukes. 

Det er alltid vanskelig å trekke inn en tillatelse som allerede er gitt, men dersom NFH skal få beholde sin logo, må dette også gjelde for andre enheter. Å bruke to eller flere logoer for Universitetet i Tromsø er imidlertid i konflikt med hvordan man bygger en sterk merkevare, og vil virke splittende for UiTø, ikke samlende. Det er i dagens konkurransesituasjon svært viktig at Universitetet i Tromsø framstår helhetlig i alle ledd, også via NFH. 

Universitetsdirektørens forslag om å inndra NFHs tillatelse er også i tråd med de øvrige universitetenes håndheving av logobruk. Både ved NTNU, UiO, UiB og UiS har enhetene kun lov å bruke universitetets egen logo. UiB skriver for eksempel i sin grafiske profil: ”Kan et institutt eller senter ha eget emblem/egen logo? Nei. Ingen av UiBs enheter (fakulteter, institutter eller senter) har anledning til å etablere egne, visuelle profiler i tillegg til- eller i stedet for UiBs visuelle profil”.

Eksempelvis har Norges tekniske høgskole (NTH), som i 1996 sammen med Den allmennvitenskapelige høgskolen (AVH) fusjonerte med Universitetet i Trondheim (UNIT) til NTNU, i dag bare lov å bruke NTNU-logoen. Da fire selvstendige høgskoler ble slått sammen til Høgskolen i Tromsø i 1994 ble det laget en ny felles logo og ingen av avdelingene ved Høgskolen har lov å bruke annet enn denne logoen. 

Det fins fakulteter og andre enheter ved UiTø som også har utviklet egen logo, blant annet Mat.nat.-fak. og flere sentre. Disse har ikke tillatelse til å bruke egen logo. Slik universitetsdirektøren ser det, må en styrking av UiTøs grafiske profil og merkevare få konsekvenser også for NFH som i dag bruker sin egen logo. Universitetsdirektøren har derfor tatt logobruken opp med NFH (se vedlegg 3 og 5).

I brev av 13.06.06 (vedlegg 4) argumenterer NFH for at deres logo er etablert som en integrert del av merkevaren Universitetet i Tromsø. Videre skriver NFH: ”Etter vår oppfatning vil denne "friheten" [i fargevalg] kunne bidra til å forvirre de som UiTøs ulike enheter henvender seg til, og kan direkte svekke NFH som merkevare, all den tid vi har brukt betydelige ressurser gjennom flere år på å bygge opp blå som "vår" farge”. 

I brev av 09.10.06 (vedlegg 6) uttrykker NFH at Universitetet i Tromsø ikke kan være en merkevare for seg selv, men bør ha flere merkevarer bl.a. fiskerifag/NFH. NFH viser til historiske årsaker fra 1988 til sin særstilling, ikke bare når det gjelder logobruk, og ønsker en diskusjon av NFHs særstatus innen logoen fjernes. NFH ønsker i alle fall at man avventer avgjørelse om logoen til spørsmålet om fusjonen med HiTø er avklart.

Med et helhetlig perspektiv på UiTø og med merkevaren UiTø i fokus, ser universitetsdirektøren det som bekymringsverdig når NFH uttrykker seg som nevnt i brevene ovenfor. Dette kan tyde på at NFH ikke ønsker å bygge opp under identiteten UiTø, men ønsker å fremme egen identitet framfor UiTø/helheten. Det at mange ikke vet at Norges fiskerihøgskole er en del av Universitetet i Tromsø, kan tyde på at NFH ikke tydelig nok klarer å formidle sin tilhørighet til UiTø. 

Det er i denne saken om grafisk profil imidlertid bare tale om NFHs særstilling når det gjelder logobruk. Dersom man skal ta for seg en avklaring av hele NFHs særstatus og avvente en evt. fusjon med Høgskolen, vil det ta en stund før dette er avgjort. Universitetsdirektøren mener dette er for lang tid å vente på en enhetlig grafisk profil for UiTø. I en tid hvor konkurransen om studenter, midler og oppmerksomhet spisser seg mer og mer til, bør alle enheter stå sammen om å møte disse utfordringer og i denne felles innsatsen bør UiTø fremstå som én institusjon med et helhetlig grafisk uttrykk.

Typografi

Er det tekster på materiellet skal en eller begge fonttyper brukes. Myriad Pro brukes til overskrifter, titler, skilting osv. Minion pro brukes til brødtekst eller større tekstmengder.

Farger

Blåfargen er Universitetets hovedfarge. Denne fargen skal karakterisere Universitetet og skal brukes på utvalgt materiell på overordnet nivå. Ellers kan fargene brukes fritt. Fargene kan brukes heldekkende eller i raster. Det kan ikke brukes andre farger enn disse fire fargene pluss svart og hvit.

Kappesjalene er ikke del av den grafiske profilen.

Grafisk figur

Det er ikke krav til at labyrinten skal være med på alle produkter. Dersom den er med, kan den brukes heldekkende, i raster eller som omriss. Man kan gjøre hvilket som helst utsnitt. Ved bruk av flere labyrinter/utsnitt må labyrintdelene ikke skjære inn over hverandre. Dette er et krav fra kunstneren Guttorm Guttormsgaard. Bruk av det grafiske elementet utelukker ikke bruk av foto eller andre illustrasjoner.

Retningsgivende profil og maler

Den grafiske profilen er en retningsgivende profil med stor grad av frihet for brukerne. Labyrinten kan være blå, men den kan også for eksempel være rød i 20 prosent raster. Tekst kan skrives på en rett linje, men også langs en bue i labyrinten. Kun fantasien setter grenser. Profilen sier ikke noe om formater eller papirvalg. Bruken av ett eller flere av de grafiske elementene skal vise slektskapet mellom de ulike grafiske produktene og sikre et helhetlig utrykk for Universitetet. 

Det vil imidlertid være noen faste maler for enkelte produkter, for eksempel visittkort, visse typer annonser, rammeverk for nettsider, brevark og konvolutter. Grunnen til dette er at de har en overordnet funksjon utad for å vise tilhørighet til Universitetet. I tillegg vil det bli laget eksempel​maler for andre produkter, for eksempel PowerPoint-presentasjoner, brosjyrer og rapporter. I vedlegget til styresaken vises en rekke eksempler på både faste maler og produkter hvor profilen er brukt.

Den nye profilen med maler og retningslinjer vil bli gjort tilgjengelig på nett og brukerne vil her kunne laste ned malene til eget bruk.

Implementering

Den grafiske profilen innføres med umiddelbar virkning for alt nyprodusert materiell. Materiell som konvolutter, visittkort og klistremerker med nåværende profil brukes opp, men produseres etter ny profil ved opptrykk, dog senest fra 01.08.07.

Kommunikasjonsavdelinga skifter toppsidene på internett til ny profil høsten 2006. Ny grafisk profil for nettsider på nivå under toppsidene innføres når ny portalløsning på nettet skal implementeres i løpet av 2007. Dermed unngår man å skifte mal for enhetenes nettsider to ganger i løpet av kort tid.

Universitetsdirektøren vil i forbindelse med den vanlige budsjettrunden i Sentraladministrasjonen vurdere om Kommunikasjonsavdelinga skal styrkes på stillingssida innen grafisk design. Dette for å sikre at det nye helhetlige grafiske uttrykket brukes systematisk i henhold til intensjonene over tid og dermed bygger opp under merkevaren Universitetet i Tromsø. Samtidig vil det kunne spares tid og midler for de enheter som ikke har egne designere eller rutine gjennom regelmessig produksjon på dette feltet. 

Økonomiske konsekvenser

Innkjøp av de to skriftfontene som skal legges på PC-ene til alle ansatte er kostnadsberegnet til kr 130 000.

Utvikling av maler og opptrykk av fargekart til alle enheter samt innkjøp av utstyr til kalibrering og fargestyring sentralt er beregnet til kr 20 000.

Forenkling av forkortelse for Universitetet i Tromsø

Universitetsdirektøren ønsker å forenkle den offisielle forkortelsen fra UiTø til UiT. Det er ikke lenger fare for forveksling med Universitetet i Trondheim ettersom NTNU er innarbeidet som forkortelse der. Mange bruker allerede forkortelsen UiT nå på norsk, UiT er bra på engelsk også og UIT er i våre nett- og e-postadresser. 

I Brønnøysundregistrene er det ingen selskap med forkortelsen UIT. Et søk på UIT på flere av de største og mest brukte søkemotorene på nett gir, i tillegg til Universitetet i Tromsø, bare treff som ikke kan forveksles med Universitetet i Tromsø. Treffene gir heller ikke uheldige assosiasjoner. Søk i telefonkatalogene gir heller ikke grunn til forveksling.

Innstilling til vedtak

1. Universitetsstyret vedtar den grafiske profilen slik den er forelagt universitetsstyret med de endringer som kom frem i møtet. Den grafiske profilen skal gjelde alle enheter som er organisert under Universitetet i Tromsø. Profilen innføres med umiddelbar virkning for nyproduksjoner og senest fra 01.08. 2007 for andre produkter omfattet av profilen.

2. Det tillates ikke bruk av andre logoer enn universitetslogoen i dens tre språkvarianter.

3. Universitetet i Tromsø forkortes UiT på alle språk.

4. Universitetsstyret bevilger som en engangsinvestering kr 150 000 til implementering av ny grafisk profil inkl. innkjøp av de to foreslåtte skriftfonter, med dekning over sentrale fellesmidler.

Tromsø, 12.10.2006

	Lasse Lønnum
	

	universitetsdirektør
	Karen Marie B. Christensen

	
	fung. kommunikasjonsdirektør

	
	


Vedlegg 1: Fargekart: logo, typografi, grafisk figur og eksempler på bruk av grafisk profil, matt papir 

Vedlegg 2: Fargekart: logo, typografi, grafisk figur og eksempler på bruk av grafisk profil, blankt papir 

Vedlegg 3: Brev fra universitetsdirektøren 23.05.06

Vedlegg 4: Brev fra NFH 13.06.06

Vedlegg 5: Brev fra universitetsdirektøren 26.07.06

Vedlegg 6: Brev fra NFH 09.10.06

